สดร. ชวนชม “ดาวเคียงเดือน” ดาวพฤหัสบดีสว่างเคียงข้างดวงจันทร์เต็มดวง สังเกตได้ด้วยตาเปล่าทั่วประเทศตลอดคืนถึงรุ่งเช้าวันที่ 17 มิถุนายนนี้
สถาบันวิจัยดาราศาสตร์แห่งชาติ (องค์การมหาชน) หรือ สดร. ชวนชม “ดาวเคียงเดือน” โดยดาวพฤหัสบดีสว่างเคียงข้างดวงจันทร์เต็มดวง สามารถสังเกตได้ด้วยตาเปล่าทั่วประเทศตลอดคืนถึงรุ่งเช้าวันที่ 17 มิถุนายน                 นายศุภฤกษ์ คฤหานนท์ หัวหน้างานบริการวิชาการทางดาราศาสตร์ สถาบันวิจัยดาราศาสตร์แห่งชาติ (องค์การมหาชน) หรือ สดร. กล่าวว่า สถาบันวิจัยดาราศาสตร์แห่งชาติ (องค์การมหาชน) หรือ สดร. ขอเชิญชวนติดตามชมปรากฏการณ์ “ดาวเคียงเดือน” ในวันที่ 17 มิถุนายน โดยดาวพฤหัสบดีปรากฏเคียงดวงจันทร์เต็มดวง ที่เริ่มสังเกตได้ตั้งแต่ดวงอาทิตย์ตกของวันที่ 16 มิถุนายน จนถึงรุ่งเช้าของวันที่ 17 มิถุนายน ซึ่งจะปรากฏใกล้กันที่สุดเวลาประมาณ 03:19 น. ห่างเพียง 1.4 องศา หากสภาพอากาศเป็นใจและท้องฟ้าใสไร้ฝน สามารถดูด้วยตาเปล่าได้ทั่วประเทศ สำหรับผู้สนใจรอชมปรากฏการณ์ดาราศาสตร์ในคืนดังกล่าวจะพบดาวเคียงเดือนส่องสว่างสวยงามมาก เนื่องจากดาวพฤหัสบดีเพิ่งโคจรมาใกล้โลกที่สุดในรอบปีเมื่อวันที่ 10 มิถุนายนที่ผ่านมา